Veearts-moord: Verdagte vasRensia de Wet. Foto: Facebook Brig. Selvy Mohlala, woordvoerder van die polisie, het gesê die verdagte is Saterdag in Kamagugu buite Nelspruit in hegtenis geneem terwyl hy besig was om uit ŉ minibustaxi te klim. Die 30-jarige man het Maandag in die Witrivier-landdroshof verskyn op aanklag van moord, verkragting en huisroof. Die saak is tot 12 Januarie uitgestel. Die verdagte bly in aanhouding. De Wet se halfnaakte liggaam is op 9 Desember in ŉ plas bloed in haar huis op die Nottinghill Equestrian Estate gevind. Sy het steekwonde oor haar liggaam gehad. Die huis was geplunder. Genl.maj. Meshack Nogwanya, waarnemende provinsiale polisiekommissaris, het sy waardering uitgespreek vir die vinnige inhegtenisneming van ŉ verdagte in verband met De Wet se moord. “Ek prys ons speurders vir die hoë vlak van professionaliteit, deursettingsvermoë en toewyding wat hulle getoon het in die hantering van die saak en die inhegtenisneming van ŉ verdagte,” het hy gesê. “Misdaad teen vroue en kinders is ŉ prioriteit vir ons as die polisie en ons ondersteun die veldtog vir geen geweld teen vroue en kinders en dus kan ons nie toelaat dat hulle die slagoffers is van die tipe bose gedrag nie.” Klik hier vir vorige berigte oor die saak.